58-årige Pia Munck Christensen blev håbefuld, da nyheden om et muligt kræfthelbredende hjælpemiddel spredte sig.

- Eftersom jeg selv har kræft i bugspytkirtlen og har fået det diagnosticeret i marts i år, hvor jeg ikke kan opereres, så kan det ikke undgås, at jeg tænker, at det var da værd at prøve at se, om man kunne få lov til at være med i udviklingen af produktet her, siger hun.

Men inden et muligt lægemiddel kan testes på mennesker, skal der først gennemføres flere laboratorietest og dyreforsøg med blandt andet mus, som naturligvis skal vise lovende resultater.

Læs også : Sådan bliver ny kræftmedicin testet på mennesker

Pia vil dog gerne være forsøgsperson, selvom midlet ikke er færdigtestet.

- Det kan godt være, at det kunne virke. Det var da et forsøg værd, siger hun.

- I stedet for bare at sidde og vente og få kemo, så kan man lige så godt prøve noget, som måske kan gøre, at man blev rask.

Kræver års undersøgelser

Men selvom Pia Munck Christensen ikke har nogen chancer for at blive rask, som situationen er nu, så er det ikke en mulighed at springe trin over for at afprøve lægemidlet.

Det er vigtigt, at medicinen bliver afprøvet ordentligt, før man giver den til mennesker. Derfor vil der gå år, før medicinen er klar, siger Jens Oluf Bruun Pedersen, overlæge og lægefaglig redaktør i Kræftens Bekæmpelse.

- Indtil videre aner man ikke, hvad man giver. Man kan sagtens sidde med noget medicin og nogle celler i et reagensglas og så sige, at det ser vældig godt ud. Det er simpelthen et sikkerhedsspørgsmål.